17.1.2023

Päätössanat Juha Marttila

Heikki Haavisto -juhlaseminaari

Kiitokset…

Heikki Haaviston kädenjälki näkyy ja vaikuttaa Suomessa ja suomalaisella maaseudulla tänäkin päivänä. MTK:n puheenjohtajana hän oli rakentamassa suomalaista hyvinvointiyhteiskuntaa ja varmistamassa, että vaurastuvan maan hyvinvoinnista saatiin osa myös maatalousväestölle. Elettiin tupo-Suomen kulta-aikaa, kun 70-luvun alusta alkaen sisäpolitiikan valtaa siirtyi merkittävästi poliittisilta päättäjiltä työmarkkinoille. MTK ja Heikki onnistuivat siirtämään edunvalvonnan ennakoivasti tähän aikaan.

Noina vuosina maatalouspolitiikan painopiste oli tulopolitiikassa. Sen toteuttamiseksi suljetutun markkinan olosuhteissa tarvittiin merkittävää tuotantopolitiikkaa, tuotannon säätelyä ja ohjausta. Kauppapolitiikka oli aina herkkä kysymys maataloudessa ja koko ruoka-alalla. MTK oli aktiivisesti mukana, kun Suomi rakensi kaupallisia suhteitaan. Rakennepolitiikalle jäi olosuhteiden pakosta varsin vähän liikkumatilaa. EU-jäsenenä tilanne muuttui radikaalisti. Rakenteen kehittäminen nousi politiikan kärkeen.

EU-jäsenyys oli vaikea pala varsinkin pääministeripuolue keskustalle. Heikin työn merkitystä jäsenyysneuvotteluissa ei voi liikaa korostaa. Hän tiedosti erittäin hyvin suuren murroksen, joka tapahtuisi liittymissopimuksen maatalouspoikkeuksista huolimatta. Suomi sai maataloudelleen paremman sopimuksen kuin enemmistö asiantuntijoista piti mahdollisena. Jälleen kerran nähtiin, että politiikassa tahto ratkaisee.

Tänä päivänä maataloudessa on jälleen edessä suuria uudistuksia. Maatalousyrittäjät ovat kehittäneet tuottavuuttaan ja rakenteita. On edetty hengästyttävää vauhtia, suurella riskilläkin, mutta elämme silti jatkuvissa kriisitunnelmissa. EU on myös aivan jotain muuta kuin mitä se oli kolme vuosikymmentä sitten. Suomi tarvitsee maaseudun elinkeinoja ja luonnonvaroja jatkossakin. Onnistumme, jos kykenemme ennakoimaan toimintaympäristön muutokset ja sopeutumaan niihin.

Olen varma, että EU-kansanäänestyksen ratkaisevin tekijä oli turvallisuus. Neuvostoliiton romahdus ja YYA-sopimuksen loppuminen mahdollistivat jäsenyyden. Länsi-integraation kahleet riisuttiin. Valitettavasti Venäjän kehitys on ollut pettymys meille optimisteille, jotka jossain vaiheessa uskoimme parempaan.

Venäjän hyökkäys Ukrainaan helmikuussa 2022 muutti rajusti turvallisuuspoliittista toimintaympäristöä Euroopassa. Meille tällä on erityinen merkitys, koska me vartioimme EU:n pisintä ulkorajaa yhteen maailman epävakaimmista valtioista. Sen takia myös huoltovarmuus on nyt uudessa epävarmuuden ajassa nostettava päätöksenteon ja toiminnan ytimeen erityisesti meillä Suomessa. **Meille tämän seminaarin järjestäjille, MTK:lle ja Pellervolle, tällä on vielä erityisen suuri merkitys: meidän jäsenillämme, maatalousyrittäjillä, metsänomistajilla ja osuustoiminnallisilla yrityksillä on keskeinen rooli isänmaamme huoltovarmuuden tuottamisessa. Kriittisten resurssien tuottaminen ei saa olla kansainvälisten markkinoiden ja kasvottoman kvartaalitalouden varassa.**

Valtioneuvosto antoi viime elokuussa Huoltovarmuusselonteon eduskunnalle, joka on nyt valiokuntakäsittelyssä. Tulevan hallituksen tärkeitä tehtäviä on huoltovarmuuslainsäädännön uusiminen. Nykyinen laki on 30 vuotta vanha. Maailma on muuttunut ja on päivän selvää, että laki on uudistettava.

Tässä yhteydessä haluan kiinnittää huomiota kolmeen asiaan.

**Ensinnäkin,** oma elintarviketuotanto ja kotimaiset energialähteet ovat kansallisia vahvuuksia huoltovarmuuden turvaamisessa. Niiden osalta tarvitaan toimivat markkinat ja turvallisuutta varmistavia päätöksiä politiikan eri aloilla, niin kotimaassa kuin EU:ssa. Kansallinen huoltovarmuuslainsäädäntö on tärkeä, mutta ei yksin riitä turvaamaan huoltovarmuutta. **Ruokamarkkinoiden toimivuuden ja maatalouden kannattavuuden kannalta on kriittisesti arvioitava EU:n maatalouspolitiikan ohella myös nykyistä elintarvikemarkkina- ja kilpailulainsäädäntöä.**

**Toiseksi,** julkisten hankintojen rooli on Suomessa erittäin merkittävä. Puolustus- ja turvallisuushankintojen osalta on oma lainsäädäntönsä, joka antaa mahdollisuuden ottaa huomioon kansalliset turvallisuuspoliittiset intressit yleistä lainsäädäntöä paremmin. Kun tiedämme ruuan ja energian tuotannon välttämättömyyden, **on tärkeää, että julkisten hankintojen osalta ruoka ja energia rinnastettaisiin turvallisuushankintoihin myös lainsäädännössä**.

**Kolmanneksi,** meidän huoltovarmuustoimintamme rahoitus perustuu tällä hetkellä pääosin energiasta, erityisesti fossiilisista polttoaineista perittäviin huoltovarmuusmaksuihin. Kun ympäristöpoliittinen tavoitteemme on päästä eroon fossiilisista polttoaineista, niin on syytä ruveta pikaisesti rakentamaan uutta kestävämpää rahoitusta, varsinkin, kun näköpiirissä on myös uusia rahoitustarpeita. **Uusi rahoitusmalli on rakennettava niin, että se tukee yhteisiä ympäristöpoliittisia tavoitteitamme ja vahvistaa kotimaisen ruuan ja energian tuotantomahdollisuuksia.** Mallit varmasti löytyvät, kun vain haluamme. Tässä kohtaa saa myös kansallinen itsekkyys nostaa hieman päätään.

**Heikki Haavisto päätti Talonpojan muistelmansa** siihen, että *”Suomen ei tule koskaan laskea omaa suojaustaan alas, on kyse sitten turvallisuudesta, energiantuotannosta tai ruoan saatavuudesta. Varmin turva tulee läheltä. Vapaus on näennäistä sellaisella valtiolla, jonka tulevaisuus riippuu muiden valtioiden armeliaisuudesta.”*

Tähän tiivistyy erinomaisen hyvin Heikin elämäntyö ja perintö meille Maalaistentalossa työtä tekeville. **Kaikki oheiseen lainaukseen kirjoitettu on ja pysyy edunvalvontamme ytimessä. Suojausta ei lasketa.**